Erhvervsminister Brian Mikkelsen (K) bandt sig i 2016 til at investere millioner af kroner i en dansk kapitalfond. Stik imod regeringens hensigter er millionsatsningen først for nylig blevet offentliggjort.

Rasmus Lindkvist Bendtsen, f. 1986, er politisk-økonomisk journalist på Finans. Rasmus kommer fra Danmarks Medie- og Journalisthøjskole i Aarhus, hvor det undervejs også blev til et semester på Cardiff University i Wales. Rasmus tilbragte sin praktiktid på dagbladet Børsen, hvor han primært sad på avisens finans- og Christiansborg-redaktion. På Finans skal han være med til at dække det økonomiske og erhvervspolitiske område. Privat er han glad for styrketræning, Bruce Springsteen og Brøndby IF.

Christian Sehested, f. 1982, er journalist på Finans med den finansielle sektor som stofområde. Han er uddannet ved Danmarks Journalisthøjskole i Aarhus med en kort afstikker til University of Missouri i USA. Efter praktiktiden på Børsen 2009-2010 var han i årene 2011-2014 journalist på det dengang nystartede, JP/Politiken-ejede finansmedie FinansWatch. Også her havde han primært banker som stofområde. I april 2014 blev han en del af erhvervsredaktionen på Jyllands-Posten. Privat en semihabil kok, inhabil fodboldspiller, ukvalificeret men ivrig ønolog og habituel vinder af spil baseret på paratviden.

Siden 2016 har erhvervsminister Brian Mikkelsen (K) sammen med sin hustru i en lang periode haft en millioninvestering i den danske kapitalfond Blue Equity II, uden at offentligheden har kendt til det.

Det er stik imod statsminister Lars Løkke Rasmussens (V) intentioner om, at ministrene skal offentliggøre deres egne og deres partners privatøkonomiske interesser via Statsministeriets hjemmeside.

Brian Mikkelsen og ægtefællen har tilsammen bundet sig til at investere 5 mio. kr. i kapitalfonden gennem selskabet EWM-BM Invest. Finans har tidligere beskrevet, hvordan ministeren foretog en lignende investering i en anden kapitalfond - SE Blue Equity I - inden han blev minister. Dermed har Brian Mikkelsen og ægtefællen samlet bundet sig til at investere 10 mio. kr. i de to fonde.

Finans har forelagt sagen for Per Nikolaj Bukh, professor i økonomistyring og ekspert i offentlig forvaltning ved Aalborg Universitet.

Han mener, at ministeren har holdt sig inden for reglerne, men påpeger samtidig, at når man som erhvervsminister i lange perioder kan skjule store personlige investeringer i danske virksomheder, virker reglerne ikke efter hensigten.

»Hvis det var meningen, at man med reglerne skulle kunne vurdere Brian Mikkelsens interesser og potentielle interessekonflikter, så er reglerne ikke egnet til det. For det kan man ikke, sådan som det er strikket sammen i dag,« siger han.

Da Brian Mikkelsen i begyndelsen af året offentliggjorde sine økonomiske interesser i en erklæring til Statsministeriet, henviste han til et regnskab for 2015, hvoraf investeringen på 5 mio. kr. ikke fremgik.

Først i slutningen af august 2017 - i de samme dage hvor regeringen præsenterede skatteudspil, erhvervsudspil og finanslov - opdaterede Statsministeriet Brian Mikkelsens investering, selv om den blev foretaget tilbage i 2016. Selv da var oplysningen om investeringen begravet i bunden af et regnskab for EWM-BM Invest. Men reglerne er fulgt til punkt og prikke, lyder det fra erhvervsministeren:

»Jeg opfylder helt og holdent de af Statsministeriets fastsatte retningslinjer om ministres og ægtefællers privatøkonomiske interesser, og jeg har udfyldt Statsministeriets skema efter vejledning fra en statsautoriseret revisor,« skriver Brian Mikkelsen til Finans om investeringen.

Statsministeriet har ikke reageret på Finans' henvendelse.